خلیلزاد: که طالبان سوله ونکړي، جمهوریت غوښتونکو افغانانو سره درېږو 
د افغان سولې لپاره د امریکا د امریکا د امریکا د بهرنیو چارو وزارت ځانګړی استازی زلمی خلیلزاد وايي، که وسله وال طالبان سوله غوره نه کړي نو د امریکا او اروپا د اجماع په اساس به له جمهوریت ملاتړ وکړي.
زلمي خلیلزاد کابل او تاشکند ته تر سفر وروسته پرون جمعه د مۍ اومه (غوايي ۱۷) په برلین کې د افغان سولې په اړه د امریکا، اروپايي ټولنې، جرمني، فرانسې، ناټو، ایټالیا، ناروې او بریتانا په غونډه کې هم ګډون کړی دی. ښاغلي خلیلزاد په دې اړه په خپل ټویټر کې لیکلي: "که طالبان سوله غوره نکړي، د اجماع او جوړجاړي په اساس آینده (ونه ټاکي)، موږ به د هغو افغانانو ترڅنګ ودریږو چې د جمهوریت ساتلو هڅه کوي، د جمهوريت سیاسي یووالی اړین دی." ښاغلي خلیلزاد ویلي چې د خبرو له لارې د جګړې د ختمېدو او سولې په اړه یوه نړیواله استثنايي اجماع رامنځته شوې ده چې له د نظامي لارې واک ته د رسېدو مخالفت کوي. نوموړي زیاته کړې چې په جګړې کې د ښکېلو اړخونو ټول مشران باید له رامنځته شوي فرصت څخه په استفادې د ۴۰ کلنې جګړې د پای ته رسېدو لپاره مذاکرات وکړي. زلمی خلیلزاد پر داسې مهال دا څرګندونې کوي چې په دې وروستیو کې د افغانستان په هلمند، بغلان، لغمان، کندهار او ځېنو نورو ولایتونو کې جګړو زور اخیستی دی. بلخوا د افغان سولې په اړه د امریکا او اروپا په ګډې اعلامیې کې د طالبانو لخوا د زور له لارې د واک ته رسېدو سره مخالفت او مذاکراتو له لارې په سیاسي توافق ټینګار شوی دی. د غونډې ګډونوالو د افغانستان په اړه د ملګرو ملتونو امنیت شورا د ۲۵۱۳ قطعه نامې ملاتړ کړی چې د پوځې لارې په دغه هیواد کې د واک ته رسېدو سره مخالفت کوي. د امریکا او اروپا په غونډه کې په افغانستان کې د روان تاوتریخوالي غندنه شوې او له ښکېلو لورو یې د تاوتریخوالي کمولو او د ملکي تلفاتو د مخنیوي غوښتنه کړې ده. د غونډې ګډونوالو پر وسله والو طالبانو غږ کړی چې خپل پسرلني عملیات بند کړي. د افغان سولې په اړه د امریکا او اروپا په غونډه کې همدارنګه د افغان سرتېرو پر ملاتړ هم ټینګار شوی دی.